**Beköszönő elnöki beszámoló**

*Kedves Fővárosi Kollégák!*

Legutóbb 2020-ban írtam, akkor leköszönő levelet, most újból jelentkezem:

Az akkori beszámolóból citálok:

*Stabil működés a törvényben meghatározott kamarai és állami feladatok folyamatos ellátása, a tagság ügyeinek gyors kezelése és megoldása. Például az új rendelők ellenőrzése legtöbbször a bejelentéstől számított 1 héten belül, a tagi ügyek (a hiánytalan dokumentáció benyújtása esetén) néhány napon belül, nem egyszer 48 órán belül elintéződnek.*

*Folyamatos és jó kapcsolatot alakítottunk ki a MÁOK Országos Szervezetével/Elnökségével, a MÁOK Pest Megyei Szervezetével, az Állatorvostudományi Egyetemmel, a fővárosi és kerületi önkormányzatokkal ….. állatvédő szervezetekkel szakmai, alkalmanként anyagi támogatás nyújtása közösen kialakított akciók esetén. E kapcsolatok során maximálisan igyekeztünk képviselni a fővárosban dolgozó kollégáink érdekeit úgy, hogy az együttműködő szerv vagy szervezet számára is előnyös megoldások jöjjenek létre.*

*…..*

*A fővárosi tevékenységnek fontos szempontja volt, hogy képviseljük hivatásunk és a praxisok mind szélesebb körét, és ne preferáljunk egy kisebb kört, vagy egy kisebb kör érdekeit a többség rovására. A fővárosi vezetőség és a fővárosi küldöttek támogatták azt a javaslatot, hogy a fiatalok mielőbb beiratkozhassanak a praxisvezető-képzésre, ugyanakkor azt a törvénymódosítási javaslatot is, hogy a 20 éves igazolt szolgáltató állatorvosi gyakorlat is biztosíthassa a praxis szakmai vezetését.*

*Alapvető törekvésünk volt, hogy a fővárosi javaslatok legyenek szinkronban a vidéki kollégáink érdekeivel is, és szolgálják az állategészségügy minden szektorát, így a hatóság és az oktatás céljait is.*

*Szervezetünk tagságának közel 40 százaléka hölgy, összességében ezt az arányt meghaladva reprezentáltak és dolgoznak aktívan a vezetőségben és a bizottságokban.*

Időközben a helyzet a Fővárosi Szervezetben változott, a fentiek folytatásáról és az idei változásokról szeretnék beszámolni.

**Beszámoló a 2023. év eddigi történéseiről**

A szervezet elnöke Dr. Bendzsel Dániel 2023 április elején lemondott kamarai funkcióiról. Erről a fővárosi szervezet honlapján is beszámolt.

Ezután többen megkerestek, hogy a ciklus második felére vállaljam el az elnökséget, ehhez ajánlani fognak.

A fővárosi küldöttközgyűlést a vezetőség 2023 április 26-ára hívta össze, melyen napirenden szerepelt az elnökválasztás, 2 új országos küldött választása (egy küldött választása lemondás miatt, egy küldött pedig a megemelkedett taglétszám miatt vált esedékessé).

A küldöttközgyűlésen a jelenlévő aktív küldöttek 75%-a támogatásával megválasztottak a ciklus hátralévő részére elnöknek, egyúttal, mivel ezzel megüresedett egy vezetőségi tag hely, ajánlásomra 75%-os támogatással Dr. Nagy Endre, a két országos küldötti helyre pedig Dr. Papp Hedvig és Dr. Pesti József kollegáink kerültek megválasztásra. (részletes beszámoló a honlapon olvasható: [www.maokbudapest.hu](http://www.maokbudapest.hu) )

A küldöttközgyűlésen alelnökünk Dr. Koltai Zsófia bejelentette lemondását az alelnöki posztról, valamint lemondott a Felügyelő Bizottság elnöke és egy tagja is.

2023 május elején megtörtént az átadás átvétel a leköszönt elnök és alelnök segítő közreműködésével, melyet ezúton is köszönök.

A lemondások miatt újabb küldöttközgyűlés került összehívásra (vezetőségi ülés jegyzőkönyve a honlapon).

2023 június 29-én alelnöknek megválasztásra került Dr. Zöldi Tamás, FB elnöknek Dr. Hill István, valamint FB tagnak Dr. Kerekes János Pál (jegyzőkönyv a honlapon olvasható).

Ezennel ismét minden funkció betöltésre került. Áttekinthettük a folyamatos ügyeket, megtörténtek a banki átírások, Dr. Hill István áttekintette az átadási jegyzőkönyvet és azt megfelelőnek találta, egyetlen megjegyzése volt, a szervezet követeléseinek (főleg tagdíj) áttekintésére felhívta a figyelmet.

A szervezet folyamatos működését és a funkciók ellátását folyamatosan biztosítjuk. Titkárunk dr. Csikós Katalin Finnországból aktív (a COVID időszakban is működött) távmunkában látja el a titkári funkciók nagy részét, a személyes közreműködést igénylő feladatokban pedig a vezetőség döntése szerint Dr. Demjén Zsófia vezetőségi tag működik közre.

Két elmaradt feladat pótlása folyamatosan történik és a nyáron hamarosan befejeződik:

A továbbképzési ciklus 2022 végével történő lezárásának és értékelésének pótlása. Kb. 85%-ban az országos kimutatás szerint a működő tagok teljesítették a követelményeket, a 300 pontot el nem érők nagyobb része fiatal nemrég belépő, akiknek csak arányos részt kell teljesíteni, a tagok egy kis része kilépett, átlépett, vagy alaptaggá vált, így reményeink szerint végül csak mintegy tucat kollegát kell majd felszólítanunk az igazolásra. Közülük pedig, akik az idén már résztvettek továbbképzésen, kérhetik majd ezen pontok beszámítását is.

A másik téma az előző évek tagdíjegyenlegeinek egyedi áttekintése és az elmaradók felszólítása.

Mindkét feladat fontos, már csak a kötelezettségüket pontosan és szabályosan teljesítők miatt is, nekik külön köszönet.

A közeljövőben készül a 3. negyedévi tagdíjszámla. Mint arról már nyilván értesültetek, az országos küldött közgyűlés döntése érdekében, a vidéki szervezetek működésének folyamatos biztosításához (a tagdíj 80%-a a területi szervezetnél marad!) az alaptagdíj 500 Ft-tal, így a praktizálók tagdíja havi 1500 Ft-tal emelkedik 2023 július 1-étől. 7 éve nem volt emelés és az inflációt mindannyian érezzük. A köztestület költségeinek nagyobb része is emelkedik.

Májusi hír, hogy a veszettségoltási matrica megszűnt, ezzel a tagdíjemelés néhány oltás díjkülönbözetéből máris finanszírozható.

Ugyanakkor jó hír, hogy a fővárosi szervezet anyagi helyzete stabil. Az elmúlt években eredménytartalékot is felhalmoztunk, az idei emelés is eredményt fog növelni, hacsak….

és itt kérek minden tagot gondolja át, mit szeretne a fővárosi szervezettől, mire fordítsuk a megnövekedő eredményt a tagság, a fővárosi gyakorló állatorvosok érdekében. Várjuk a javaslataitokat!

**A jövőről és köszönetnyilvánítás**

Fontos, hogy az ország legnagyobb területi szervezetének vezetősége és országos küldöttei a főváros különböző részeiről és mind több tevékenységi területről, mind több praxisból kerülnek ki. A COVID-19 pandémia során kialakult helyzet is bizonyította, hogy a lakosság közelében lévő kisebb rendelőknek is nagy szerepe van a kedvencek alapellátásában. Ők azok, akik folyamatosan kapcsolatban vannak a tulajdonosokkal, ők tudnak javasolni magasabb ellátási szintet vagy specialistához való fordulást. A kamarának őket is képviselni és segíteni kell.

Végezetül szeretném minden fővárosi tagnak, kollégámnak megköszönni a korábbi és a mostani újabb bizalmat és lehetőséget.

Jól működő, elsősorban nem ellenőrző, hanem szolgáltató, segítő köztestületi szervezetet szeretnénk működtetni.

**Stabilitás, kiszámíthatóság, folyamatosság, széles körű képviselet!**

Budapest, 2023. július 16.

 Üdvözlettel:

 Pintér Zsolt

 beköszönő elnök

 MÁOK Fővárosi Szervezete